ኢትዮጵያ ለሙሉ ጦርነት እየተዘጋጀች መሆኗን ኤርትራ ለተመድ አሳወቀች
ኢትዮጵያ ሙሉ ጦርነት ለማድረግ ዝግጅት በማድረግ ላይ መሆኗን ኤርትራ ለተባበሩት መንግሥታት ድርጅት አሳወቀች፡፡የኤርትራው ፕሬዚዳንት ኢሳያስ አፈወርቂ ዋና አማካሪ አቶ የማነ ገብረአብ ሰኔ 14 ቀን 2008 ዓ.ም. በተባበሩት መንግሥታት ድርጅት የሰብዓዊ መብት ምክር ቤት ቀርበው ኢትዮጵያ፣ ከኤርትራ ጋር ወደ ሙሉ ጦርነት ለመግባት እየተዘጋጀች ነው ሲሉ ለምክር ቤቱ ተናግረዋል፡፡በቅርቡ በተመድ የሰብዓዊ መብቶች አጣሪ ኮሚሽን፣ ኤርትራ ውስጥ በሰው ዘር ላይ የተቃጣ ወንጀል [Crimes against Humanity] መፈጸሙን እንደሚያምን የገለጸ ሲሆን፣ የአገሪቱ መንግሥት ባለሥልጣናት በዓለም አቀፍ የወንጀለኛ ፍርድ ቤት ክስ እንዲመሠረትባቸው ጥያቄ ቀርቧል፡፡አቶ የማነ የአስመራ መንግሥት የቀረበበትን ክስ ለመከላከል ሰኔ 14 ቀን 2008 ዓ.ም. በስዊዘርላንድ ጄኔቭ ከተማ የተገኙ ሲሆን፣ ‹‹አሁን በምናወራበት ሰዓት ኢትዮጵያ በኤርትራ ላይ ሙሉ ጥቃት ለመፈጸም እየተዘጋጀች ትገኛለች፤›› በማለት መማጸናቸውን ሮይተርስ ዘግቧል፡፡ባለፈው ሳምንት በፆረና ማዕከላዊ ግንባር በኢትዮጵያና በኤርትራ ጦር ኃይሎች መካከል ለአንድ ቀን ጦርነት መደረጉ ይታወሳል፡፡ ጦርነቱን ማን እንደጀመረው ሁለቱም መንግሥታት አንዱ ሌላው ላይ ጣት እየተቀሳሰሩ ሰንብተዋል፡፡   